KOMISIJOS REGLAMENTAS (ES) 2021/663

2021 m. balandžio 22 d.

kuriuo dėl didžiausios leidžiamosios chlordekono liekanų koncentracijos tam tikruose produktuose arba ant jų iš dalies keičiamas Europos Parlamento ir Tarybos reglamento (EB) Nr. 396/2005 III priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą kartu su 16 straipsnio 1 dalies a punktu,

kadangi:

(1) didžiausia leidžiamoji chlordekono liekanų koncentracija (toliau – DLK) nustatyta Reglamento (EB) Nr. 396/2005 III priede;

(2) Europos Parlamento ir Tarybos reglamentu (EB) Nr. 850/2004 (2) uždrausta pateikti rinkai ir naudoti augalų apsaugos produktus, kurių sudėtyje yra chlordekono. Chlordekono liekanos dirvožemyje susidaro dėl aplinkos užterštumo dėl ankstesnio šio patvaraus junginio naudojimo;

(3) 2019 m. liepos 12 d. Prancūzijos kompetentingos institucijos pranešė Komisijai apie dvi neatidėliotinas priemones (3) (4), kurių imtasi nacionaliniu lygmeniu pagal Europos Parlamento ir Tarybos reglamento (EB) Nr. 178/2002 (5) 54 straipsnį. Atsižvelgdama į Prancūzijos maisto, aplinkos ir darbuotojų sveikatos bei saugos agentūros (ANSES) pateiktas nuomones (6) (7), Prancūzija, siekdama užtikrinti Gvadelupos ir Martinikos vartotojų apsaugą, nustatė mažesnę nacionalinę chlordekono DLK galvijų, avių, ožkų, kiaulių ir naminių paukščių produktuose nei šiuo metu taikoma pagal Reglamentą (EB) Nr. 396/2005;

(4) Komisija paprašė Europos maisto saugos tarnybos (toliau – Tarnyba) atlikti poveikio vartotojams vertinimą dėl ANSES rekomenduojamos chlordekono DLK gyvūniniuose produktuose;

(5) Tarnyba pateikė mokslinę nuomonę dėl chlordekono tam tikruose gyvūniniuose produktuose (8) pagal Reglamento (EB) Nr. 396/2005 43 straipsnį. Toje nuomonėje Tarnyba padarė išvadą, kad ANSES nuomonėse dėl gyvūninių produktų pasiūlyta DLK, suapvalinta pagal Ekonominio bendradarbiavimo ir plėtros organizacijos (EBPO) DLK apskaičiavimo gaires, vartotojų saugos atžvilgiu yra priimtina. Nustatyta, kad nei visą gyvenimą trunkantis poveikis, nei trumpalaikis poveikis vartojant labai daug atitinkamų maisto produktų nekeltų rizikos, kad bus viršyta leidžiamoji paros dozė arba ūmaus poveikio etaloninė dozė. Reglamento (EB) Nr. 396/2005 III priede turėtų būti nustatyta laikinoji chlordekono DLK. Ši DLK bus peržiūrėta; atliekant peržiūrą bus atsižvelgta į per 10 metų po šio reglamento paskelbimo gautą informaciją;

(6) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(7) todėl Reglamentas (EB) Nr. 396/2005 turėtų būti atitinkamai iš dalies pakeistas;

(8) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 III priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2021 m. lapkričio 13 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. balandžio 22 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) 2004 m. balandžio 29 d. Europos Parlamento ir Tarybos reglamentas (EB) Nr. 850/2004 dėl patvariųjų organinių teršalų ir iš dalies keičiantis Direktyvą 79/117/EEB (OL L 158, 2004 4 30, p. 7).

(3) Arrêté du 25 janvier 2019modifiant l’arrêté du30 juin 2008relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1901040A).

(4) Arrêté du 23 mai 2019modifiant l’arrêté du25 janvier 2019relatif aux limites maximales applicables aux résidus de chlordécone que ne doivent pas dépasser certaines denrées alimentaires d’origine végétale et animale pour être reconnues propres à la consommation humaine (NOR: AGRG1913466A).

(5) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

(6) Note d’appui scientifique et technique de l’Agence nationale de sécurité sanitaire de l’alimentation, de l’environnement et du travail relative à la fixation d’une limite maximale de résidus de chlordécone dans la graisse pour les denrées carnées (2018-SA-0202).

(7) Avis de l’Agence nationale de sécurité sanitaire de l’alimentation, de l’environnement et du travail relatif à la fixation d’une limite maximale de résidus de chlordécone dans les muscles et dans la graisse pour les denrées carnées (2018-SA-0265).

(8) Statement on the dietary exposure assessment for the temporary maximum residue levels for chlordecone in certain products of animal origin. EFSA Journal 2020;18(3):6052.